陳正卿示蛤蜊解嘲之作因次來韵
作者：吳芾
朝代：宋

paragraphs: 夫君雅志知誰會，身在寰中心物外。
平生初不入州縣，一任傍人驚且怪。
日來杖屨忽相過，爲我踏破松陰碎。
亹亹清談頗逼人，祇將萬卷窺千載。
得酒歡然竟不辭，右手持杯左手蟹。
夫君真是人中豪，寧比尋常庸俗輩。
不食蛤蜊何足羞，但能適口斯爲快。
山肴野䔩亦自佳，豈必蒓羹與鱸膾。